ઘરની બહાર નીકળવાની વાત થાય ત્યાં મારા જેવા માણસને ડિપ્રેશન આવી જાય એવો ભરચક ટ્રાફિક છે. એમાં પણ જો લોખંડવાલા સર્કલને ક્રૉસ કરીને ભાઈદાસ હૉલ તરફ જવાનું હોય તો ખરેખર માથું ફાટી જાય. મારા ઘરથી લોખંડવાલા સર્કલ માંડ બે કિલોમીટર જેટલું દૂર છે. પાંચ-સાત વર્ષ પહેલાં મને આ સર્કલ ક્રૉસ કરવામાં સાતથી આઠ મિનિટ લાગતી, પણ હવે ત્રણથી ચાર વખત સિગ્નલ ઑન-ઑફ થાય એ પછી મને મારી ગાડી ક્રૉસ કરવા મળે છે. એક સમયનો પાંચ-સાત મિનિટનો આ રસ્તો હવે ક્રૉસ કરવામાં ૨૦થી ૨પ મિનિટ ઓછામાં ઓછી લાગે છે. ચાર બંગલામાં જે ત્રણ વર્ષથી મેટ્રોનું કામ ચાલી રહ્યું છે એને કારણે પણ આ આખા એરિયાનો દાટ નીકળી ગયો છે. જે. પી. રોડ તો બિલકુલ ખરાબ થઈ ગયો છે અને રોડ હાર્ટ ઑફ ધ એરિયા જેવો છે એટલે પાર કર્યા વિના છૂટકો પણ નથી. મને એ જ સમજાતું નથી કે અલગ-અલગ સર્વે કરતી મહાનગરપાલિકા શું કામ એવો સર્વે નહીં કરતી હોય કે કયા રસ્તા પર કેટલી કાર દોડે તો એ રસ્તો ખરાબ થઈ જાય? આવો સર્વે કરે તો મુંબઈનો ટ્રાફિક કન્ટ્રોલમાં નહીં આવે પણ ખરાબ રસ્તાને કારણે ધીમા પડતા ટ્રાફિકમાં ચોક્કસ ફરક પડશે.